### 27.                Revideret praksisplan for fysioterapi i [adresse] 2019

|  |  |  |
| --- | --- | --- |
| Sagsnr.: 710-2019-29684 | Dok.nr.: 710-2020-15946 | ***Åbent*** |

###

|  |  |
| --- | --- |
| Tidl. politisk behandling | BY, 15.12.15, pkt. 173 |
| Forventet sagsgang | SS-U, ØK, BY |
| Lovgrundlag | Praksisoverenskomster for fysioterapi |

###

**SAGENS INDHOLD**

Byrådet skal i denne sag tage stilling til forslag til
revideret praksisplan for fysioterapi i den midtjyske region. Planen vedrører
den behandling borgere modtager ved privatpraktiserende fysioterapeuter efter
lægehenvisning.

Borgere, der er lægehenvist til fysioterapi, kan få
behandling med egenbetaling og offentligt tilskud (almindelig fysioterapi og
almindelig ridefysioterapi) eller uden egenbetaling (vederlagsfri fysioterapi
og vederlagsfri ridefysioterapi). De vederlagsfrie tilbud er for borgere med
svært fysisk handicap eller funktionsnedsættelse som følge af fremadskridende
sygdom.

Hvis en praktiserende fysioterapeut skal give behandling
med offentligt tilskud, skal fysioterapeuten godkendes som yder af offentlig
behandling (have ydernummer). I [adresse] har fire fysioterapeutklinikker
ydernummer. Derudover har Favrskov Kommune et kommunalt tilbud om vederlagsfri
fysioterapi, som lægehenviste borgerne kan vælge på lige fod med tilbuddet hos
de praktiserende fysioterapeuter.

De overordnede rammer for de praktiserende fysioterapeuter
er fastsat i nationale overenskomster. Ifølge overenskomsterne har region og
kommuner ansvaret for at planlægge og tilrettelægge kapaciteten på området i en
praksisplan. Den seneste midtjyske praksisplan blev udarbejdet i 2015 og skal
nu revideres som følge af nye overenskomster på området.

Forslaget til revideret praksisplan er udarbejdet i et
samarbejde mellem midtjyske repræsentanter fra kommuner, region og
praktiserende fysioterapeuter. I planen lægges der op til, at region og
kommuner sætter særligt fokus på:

·
at sikre effektiv fysioterapi af høj kvalitet

·
at kapaciteten ikke udvides

·
at udgifterne per patient bringes ned på niveau med udgifterne på
landsplan

·
at styrke dialog, samarbejde og en sammenhængende sundhedsindsats
på tværs af sektorer.

Praksisplanen vil danne grundlag for beslutninger og
konkrete afgørelser vedrørende den fysioterapeutiske kapacitet, som træffes af Samarbejdsudvalget
for Fysioterapi i [adresse]. Udvalget består af politiske
repræsentanter fra region, kommuner og praktiserende fysioterapeuter.

Udkast til revideret praksisplan for fysioterapi har været
i administrativ høring i bl.a. de midtjyske kommuner over sommeren 2019. Høringssvarene
er vedlagt.

**VURDERING**

Social og Sundhed vurderer samlet set, at praksisplanen
udgør et godt grundlag for tilrettelæggelsen af det fysioterapeutiske tilbud. I
planen er der fokus på at sikre borgerne et tilbud af høj kvalitet og samtidig
undgå stigende udgifter til området.

Andelen af borgere, der får vederlagsfri fysioterapi i de
midtjyske kommuner, er højere end landsgennemsnittet. Det samme gælder
udgifterne per behandlet patient. På den baggrund finder Social og Sundhed det
relevant, at der i praksisplanen ikke sker kapacitetsudvidelser på regionsplan,
og at der er fokus på, at udgifterne per patient skal nærme sig
landsgennemsnittet.

I både den nuværende og det fremlagte forslag til revideret
praksisplan fremgår det, at der som udgangspunkt ikke flyttes kapacitet på
tværs af kommunegrænser. [adresse] har i et administrativt høringssvar
udtrykt bekymring for, at der er en tendens til flere borgere per fysioterapeut
i den østlige del af regionen end i den vestlige del af regionen. Det er bl.a.
tilfældet i [adresse]. Det er påpeget, at den skæve fordeling er i
modstrid med Sundhedsaftalens princip om geografisk lighed i den midtjyske
region.

På den baggrund er det i Favrskov Kommunes høringssvar
anbefalet, at der igangsættes en undersøgelse af, hvordan der kan opnås en mere
ligelig fordeling af den nuværende kapacitet inden for regionen. Social og
Sundhed finder det positivt, at denne anbefaling er indarbejdet i det vedlagte
forslag til revideret praksisplan.

Da visitationsretten til de ydelser, som praksisplanen
vedrører, ligger hos de praktiserende læger, har de enkelte kommuner begrænset
mulighed for at styre økonomien. Med de nye overenskomster for fysioterapi er
der imidlertid indført faste økonomiske rammer, som udgifterne på landsplan
skal holdes inden for. Hvis udgifterne overstiger de aftalte rammer, vil der
det efterfølgende år ske en modregning i fysioterapeuternes honorar.

Social og Sundhed forventer, at de faste økonomiske rammer
vil betyde, at de samlede udgifter på landsplan vil stagnere. Udgifterne kan
dog godt stige i nogle dele af landet, hvis de samtidig falder andre steder. På
regionalt niveau vil der derfor blive gjort brug af forskellige redskaber i
forhold til styring og opfølgning på udgifterne på området som fx kontrolstatistik,
analyser af lægernes henvisningspraksis og analyser af anvendelsen af
overenskomstens ydelser. Der vil være fokus på at sikre, at det er de rette
borgere, der henvises, og at de får det rette tilbud. Et vigtigt element er fx
at omlægge individuel træning til holdtilbud i de situationer, hvor det er
relevant.

På baggrund af høringssvarene fra nogle af kommunerne er det
tilføjet i praksisplanen, at det kan blive nødvendigt at revurdere kapaciteten
i regionen, hvis ikke det på anden vis lykkes at nedbringe udgifterne til
området i den midtjyske region.

Som følge heraf har fysioterapeuterne i Samarbejdsudvalget
for Fysioterapi efterfølgende valgt at give selvstændige bemærkninger til
praksisplanen. I bemærkningerne peger de bl.a. på, at der i perioden 2008-18
har været en vækst i antallet af behandlede patienter, og at denne udvikling
bør fremgå mere tydeligt af planen. Statistik over udviklingen i antallet af
behandlede patienter er efterfølgende udarbejdet.

Ældrerådet tilslutter sig, at der er opmærksomhed på at
forebygge geografisk ulighed.

Handicaprådet bemærker, at det er problematisk, at der ved
praksisophør ikke opslås ny kapacitet til ridefysioterapi.

Det kan oplyses, at når ridefysioterapeuter ophører med at
praktisere, vil de typisk sætte deres ydernummer til salg, så en anden
fysioterapeut har mulighed for at overtage det. Den ridefysioterapeut, der
overtager ydernummeret, skal sikre, at der fortsat er et tilbud til de borgere,
der hidtil har fået ridefysioterapi inden for kapaciteten.

Det vil derfor kun være i situationer, hvor ydernummeret
ikke bliver solgt, at kapaciteten kan blive reduceret. Hvis situationen opstår
i [adresse] eller i nabokommuner, vil Social og Sundhed have en særlig opmærksomhed
på, at borgere, som er tilknyttet den pågældende ridefysioterapi, har mulighed
for et andet tilbud.

**ØKONOMI**

Udgifterne til vederlagsfri fysioterapi og vederlagsfri
ridefysioterapi afholdes af kommunerne. Udgifterne til almen fysioterapi og
almen ridefysioterapi betales delvist af borgeren, regionen og kommunerne.
Praksisplanen har ingen konsekvenser for det honorar, den enkelte borger
betaler.

De samlede udgifter for de 19 midtjyske kommuner til
vederlagsfri fysioterapi er i perioden 2015-2018 steget fra 233 mio. kr. til
244 mio. kr. (faste 2018-priser). Stigningen skal ses i forhold til, at der i
samme periode har været en stigning i antallet af behandlede borgere fra [adresse]
borgere i 2015 til 17.834 borgere i 2018. I perioden er der sket et fald i de
gennemsnitlige udgifter per behandlet patient, men udgifterne er fortsat højere
end landsgennemsnittet.

[adresse] udgifter til vederlagsfri fysioterapi og
vederlagsfri ridefysioterapi i 2019 forventes at være ca. 8,9 mio. kr. Dertil
kommer udgifter på ca. 900.000 kr. til Favrskov Kommunes eget tilbud.
Udgifterne i 2019 forventes samlet set at være ca. 200.000 kr. højere end i
2018 (i 2019-pris).

**INDDRAGELSE**

Forslaget til praksisplanen har været i høring hos [adresse]
Kommunes Handicapråd og Ældreråd.

**INDSTILLING**

Direktøren for Social og Sundhed indstiller til Byrådet:

1.   At forslag til praksisplan
for fysioterapi godkendes.

**BESLUTNING**

***Social- og Sundhedsudvalget, 14. januar 2020:***

Fraværende:Ingen

Indstilles godkendt.

***Økonomiudvalget, 21. januar 2020:***

Fraværende:Ingen

Indstilles godkendt.

**Bilag**

|  |  |
| --- | --- |
| 710-2019-241052 | Forslag til praksisplan for fysioterapi |
| 710-2019-169849 | Høringssvar fra [adresse] |
| 710-2019-241053 | Fysioterapeuternes bemærkninger |
| 710-2019-246193 | Høringssvar fra andre kommuner, interesseorganisatoner m.fl. |
| 710-2019-246202 | Administrative bemærkninger til høringssvar fra andre kommuner, interesseorganisationer m.fl. |
| 710-2019-271926 | Høringssvar fra Ældrerådet |
| 710-2019-271935 | Høringssvar fra Handicaprådet |